1800 метра иҩуаз аҽқәа рыбжьарагьы Беслан Абхазаа иҽы аԥхьахә агеит (аҽыҩҷкәын Кандид Лаӷынӡиа). Аҩбатәии ахԥатәии аҭыԥқәа ааныркылеит аби аԥеи Кардиаа. 1800 метра аҽеиԥхныҩлара азкын Аџьынџьтәылатә еибашьра алахәыла Даур Ачба игәалашәара.
Аиааира згаз ианашьан Ахраҿеи Ачаа рҭаацәараҟынтә аԥаратә ҳамҭеи. Аҵәыршәраан кәтолаа аԥыжәара рыман. Тамшьи Џьгьардеи ркомандақәа аҩбатәии ахԥатәии аҭыԥқәа ааныркылеит. Аҵәыршәреиԥш ампылхәмарраҿгьы кәтолаа зегьы ирылкаахеит, актәи аҭыԥ ааныркылеит. Аҩбатәии ахԥатәии аҭыԥқәа ааныркылеит тамшьааи џьгьардааи.
Кандид Лаӷынӡиа иреиӷьу ахәмарыҩ ҳәа далыркааит.
2000 метра аҽырыҩраҿ актәи аҭыԥ ааннакылеит адепутат Илиа Гәниа иҽыҩ Парфиумер (аҽыҩҷкәын Инал Голанӡиа). 1400 метра аиҩраҿ зегь раасҭа иццакхеит Денис Стерлигов иҽыҩ Лаима, Омар Џьопуа иҽы Фартоваиа аҩбатәи аҭыԥ ааннакылеит, ахԥатәи аҭыԥ Ҭимур Агрба иҽыҩ.
3000 метра аиԥхныҩлараҿ еиндаҭлон аҽқәа: Леди, Гамбит, Биути (аԥшәмацәа: Баҭал Табаӷәуа, Инал Ахба, Беслан Абхазаа). Аԥхьа дааит аҽыҩҷкәын Дмитри Кардия (Беслан Абхазаа), аҩбатәи – Инал Голанӡиа (Баҭал Табаӷәуа), ахԥатәи — Дамеи Сақаниа. Аҽырыҩра еиҿкаан Очамчыра араион Ахадара аҿари аспорти рыҟәша адгыларала.